b'\n_START_ARTICLE_\nHanns Eisler\n_START_SECTION_\nPrimers anys\n_START_PARAGRAPH_\nEisler va n\xc3\xa0ixer a Leipzig on son pare jueu, Rudolf Eisler, era professor de filosofia. L\'any 1901 la fam\xc3\xadlia va viatjar a Viena. Durant la Primera Guerra Mundial va servir com a soldat de l\xc3\xadnia de front en l\'armada de l\'Imperi Austrohongar\xc3\xa8s i va ser ferit diverses vegades en combat. En tornar a Viena despr\xc3\xa9s de la derrota d\'\xc3\x80ustria, va estudiar des del 1919 fins al 1923 amb Arnold Sch\xc3\xb6nberg, i va passar a formar part de la Segona Escola de Viena. Eisler va ser el primer dels deixebles de Sch\xc3\xb6nberg a compondre amb la t\xc3\xa8cnica dodecaf\xc3\xb2nica. Fa part del moviment art\xc3\xadstic del Novembergruppe.\n_START_SECTION_\nTrobada amb Brecht\n_START_PARAGRAPH_\nL\'any 1925 Eisler es va mudar a Berl\xc3\xadn - llavors un lloc d\'intensa experimentaci\xc3\xb3 en la m\xc3\xbasica, teatre, cine, art i pol\xc3\xadtica. En la capital alemanya va tenir diversos alumnes entre ells al berlin\xc3\xa9s Ernst Hermann Meyer. Ac\xc3\xad es va identificar amb el Partit Comunista Alemany si b\xc3\xa9 mai s\'hi va afiliar. La seua m\xc3\xbasica es va tornar intensament orientada a temes pol\xc3\xadtics i, malgrat la desaprovaci\xc3\xb3 de Sch\xc3\xb6nberg, m\xc3\xa9s "popular" en estil amb influ\xc3\xa8ncies del jazz i el cabaret. Es va sumar al realisme socialista que es predicava en la Uni\xc3\xb3 Sovi\xc3\xa8tica per\xc3\xb2 molt lliurement, sense el dogmatisme que hi regnava a R\xc3\xbassia. Aquesta fugida de l\'expressionisme s\'inscriu en el moviment de la Nova Objectivitat. Al mateix temps, va treballar estretament amb Bertolt Brecht, la conversi\xc3\xb3 del qual al marxisme va succeir gaireb\xc3\xa9 en la mateixa \xc3\xa8poca. La col\xc2\xb7laboraci\xc3\xb3 entre els dos artistes va durar durant la resta de la vida de Brecht. Eisler va escriure la m\xc3\xbasica per a diverses de les produccions teatrals de Brecht, incloent-hi Die Massname (1930), Die Mutter (La Mare, sobre una novel\xc2\xb7la de M\xc3\xa0xim Gorki -1931) i Schweyk im Zweiten Weltkrieg (1944). Tamb\xc3\xa9 van col\xc2\xb7laborar en les can\xc3\xa7ons protesta que van jugar un important paper en l\'agitaci\xc3\xb3 pol\xc3\xadtica de la Rep\xc3\xbablica de Weimar a inicis dels anys 1930. La seua Can\xc3\xa7\xc3\xb3 de la Solidaritat es va convertir en un popular himne militant cantat en les protestes en els carrers i reunions p\xc3\xbabliques arreu d\'Europa, i la seua Balada del Par\xc3\xa0graf 218 va ser la primera can\xc3\xa7\xc3\xb3 que protestava contra les lleis en contra de l\'avortament. Les can\xc3\xa7ons de Brecht-Eisler d\'aquest per\xc3\xadode tendien a mirar la vida des de "baix" - de la perspectiva de les prostitutes, estafadors, aturats i del proletariat pobre.\n_START_SECTION_\nExili\n_START_PARAGRAPH_\nDespr\xc3\xa9s de 1933, la m\xc3\xbasica d\'Eisler i la poesia de Brecht van ser censurades pel Partit Nazi. Ambd\xc3\xb3s artistes van passar a la generaci\xc3\xb3 d\'exiliats antinazis que van buscar refugi als Estats Units d\'Am\xc3\xa8rica. A Nova York, Eisler va ensenyar composici\xc3\xb3 en la New School i va escriure m\xc3\xbasica experimental de cambra i per a documentals. Al traslladar-se poc despr\xc3\xa9s a Los Angeles, va compondre m\xc3\xbasica cinematogr\xc3\xa0fica per a Hollywood, dues dels quals \xe2\x80\x94Hangmen Also Die i Un cor en perill (None but the Lonely Heart) \xe2\x80\x94 van ser nominades l\'Oscar. L\'any 1947 va escriure el llibre Composing for the Films (Compondre per al cine) amb Theodor Adorno. Per\xc3\xb2 en diverses composicions de m\xc3\xbasica de cambra i corals d\'aquest per\xc3\xadode, Eisler va tornar al dodecafonisme que havia abandonat en Berl\xc3\xadn. Els seus Fourteen Ways of Describing the Rain (14 maneres de descriure la pluja) \xe2\x80\x94 Compost per al 70 aniversari d\'Arnold Sch\xc3\xb6nberg es considera una obra mestra del g\xc3\xa8nere._NEWLINE_Les dues obres m\xc3\xa9s notables d\'Eisler en els anys 30 i 40 van ser la monumental Deutsche Sinfonie (Simfonia alemanya de 1935-1957) \xe2\x80\x94 Una simfonia coral en onze moviments basats en poemes de Brecht i Ignazio Silone \xe2\x80\x94 i un cicle de can\xc3\xa7ons (lieder) publicat amb el t\xc3\xadtol de Hollywood Songbook (1938-1943). Amb poemes de Brecht, Eduard M\xc3\xb6rike, H\xc3\xb6lderlin i Goethe, la reputaci\xc3\xb3 d\'Eisler com un dels compositors m\xc3\xa9s importants de lieder alemanys es va consolidar.\n_START_SECTION_\nDeportaci\xc3\xb3 i tornada a Alemanya\n_START_PARAGRAPH_\nLa prometedora carrera d\'Eisler en els Estats Units va ser interrompuda per la Guerra Freda. Ell va ser un dels primers artistes col\xc2\xb7locats en La Llista Negra de Hollywood pels caps d\'estudis cinematogr\xc3\xa0fics. En dos interrogatoris del Comit\xc3\xa9 de la Casa Blanca per a Activitats Antiamericanes, el compositor va ser acusat de ser "el Karl Marx de la m\xc3\xbasica" i l\'agent cap sovi\xc3\xa8tic a Hollywood. Els defensors d\'Eisler - entre els que estaven el seu amic Charlie Chaplin i els compositors \xc3\x8dgor Stravinski, Aaron Copland i Leonard Bernstein \xe2\x80\x94 van organitzar concerts ben\xc3\xa8fics per a ajuntar fons per a la seua defensa, per\xc3\xb2 va ser deportat el 1948. La can\xc3\xa7\xc3\xb3 de Woodie Guthrie Eisler on the Go - que no va poder ser gravada i va ser posteriorment adaptada per Billy Bragg & Wilco en l\'\xc3\xa0lbum Mermaid Avenue - \xc3\xa9s una protesta contra aquest fet._NEWLINE_Eisler va tornar a Alemanya i es va establir a Berl\xc3\xadn Est. Ac\xc3\xad va compondre l\'himne nacional de la Rep\xc3\xbablica Democr\xc3\xa0tica Alemanya (Auferstanden aus Ruinen), un cicle de can\xc3\xa7ons a l\'estil del cabaret amb poemes sat\xc3\xadrics de Kurt Tucholsky i m\xc3\xbasica incidental per a teatre, cine i televisi\xc3\xb3. El seu projecte m\xc3\xa9s ambici\xc3\xb3s del per\xc3\xadode, una \xc3\xb2pera moderna sobre el tema de Faust, va ser atacat pels censors comunistes i no va ser acabada. Ir\xc3\xb2nicament, menys de cinc anys despr\xc3\xa9s de la seua deportaci\xc3\xb3 dels Estats Units a causa del seu obert suport al comunisme, Eisler va ser novament for\xc3\xa7at a testificar en audi\xc3\xa8ncies on la seua lleialtat pol\xc3\xadtica va ser q\xc3\xbcestionada. Si b\xc3\xa9 va continuar component i ensenyant en el conservatori de Berl\xc3\xadn Est, la dist\xc3\xa0ncia entre Eisler i els funcionaris culturals de l\'Alemanya de l\'Est va anar engrandint-se en l\'\xc3\xbaltima d\xc3\xa8cada de la seua vida. Eisler mai no es va recuperar completament de la mort de Brecht l\'any 1956 i els seus anys restants va caure en una profunda depressi\xc3\xb3 i la seua salut es va anar deteriorant. Va morir a Berl\xc3\xadn Est i est\xc3\xa0 soterrat prop de Brecht en el cementeri Dorotheenstadt.'